和曾宏父告别兼簡幕屬
作者：張守
朝代：宋

paragraphs: 奉詔辭北闕，把麾到南州。
向來政已拙，老去語更偷。
條教雖屢下，瘡痍何時瘳。
猶喜豺虎息，稍解聖主憂。
英英幕中彦，紅蕖汎清流。
袖手聽婉畫，藥石兼珍羞。
衰遲樗櫟姿，萬一桑榆收。
吾人南豐秀，未應仄席求。
飄泊乘别車，惠然肯來游。
周旋見家規，會合非人謀。
清詩日礱琢，不厭枯腸捜。
束書赴嘉招，掉臂不我留。
我無青玉案，何以報所投。
從兹謝淚洳，龍門看吞舟。